**Χαιρετισμός Υφυπουργού Παιδείας και Θρησκευμάτων κα. Ζέττας Μ. Μακρή στην επετειακή εκδήλωση για τα 70 χρόνια του Ιδρύματος Κρατικών Υποτροφιών**

Κέντρο Πολιτισμού Ίδρυμα Σταύρος Νιάρχος

16 Μαΐου 2022

Αξιότιμε Πρόεδρε της Βουλής κύριε Τασούλα

Αξιότιμε Πρόεδρε του Διοικητικού Συμβουλίου του ΙΚΥ κύριε Κουτσιλιέρη

Αξιότιμοι κυρίες και κύριοι

Σήμερα βρισκόμαστε στο Κέντρο Πολιτισμού Ίδρυμα Σταύρος Νιάρχος, για να γιορτάσουμε την επέτειο των 70 χρόνων λειτουργίας του Ιδρύματος Κρατικών Υποτροφιών, στην οποία και έχω τη χαρά και την τιμή να συμμετέχω με την ιδιότητά μου της Υφυπουργού Παιδείας και Θρησκευμάτων εκπροσωπώντας τον Πρόεδρο της Ελληνικής Κυβέρνησης.

Θα μου επιτρέψετε έναν πολύ σύντομο χαιρετισμό για να εκφράσω και γω την εκτίμησή μου στο θεσμό, που με συνέπεια, αίσθημα ευθύνης και απόλυτη διάφάνεια, εξασφαλίζει και παρέχει ουσιαστική ενίσχυση σε νέους ανθρώπους, προκειμένου να συνεχίσουν την ακαδημαϊκή τους εκπαίδευση και την επαγγελματική τους κατάρτιση στους τομείς των επιστημών, των τεχνών και του πολιτισμού.

Σε αυτήν την επετειακή εκδήλωση εορτασμού ανατρέχουμε στην ιστορία του Εθνικού φορέα Υποτροφιών και Εθνική Μονάδα ERASMUS+, παρακολουθούμε την πορεία του, από το 1951 έως σήμερα, μοιραζόμαστε το όραμά του με το βλέμμα στραμμένο στο μέλλον.

Ένας φορέας με αναγνωρισμένη δράση και καταξιωμένη διαδρομή, που εξελίσσεται και εκσυγχρονίζεται διαρκώς, τo ΙΚΥ ως Εθνικός Φορέας Υποτροφιών, σχεδιάζει και υλοποιεί, ετησίως, προγράμματα χορήγησης υποτροφιών για σπουδές στην Ελλάδα και στο εξωτερικό μέσω της διαδικασίας εξατομικευμένης αξιολόγησης,

Οι χιλιάδες υπότροφοι του ΙΚΥ έχουν απολαύσει το προνόμιο να λάβουν, μέσω των δεκάδων προγραμμάτων του,

* Προπτυχιακές και μεταπτυχιακές υποτροφίες από το Ευρωπαϊκό Κοινωνικό Ταμείο και τα έσοδα κληροδοτημάτων
* Βραβεία και υποτροφίες εισαγωγής και επίδοσης σε φοιτητές Ιδρυμάτων Ανώτατης Εκπαίδευσης
* Υποτροφίες για μεταπτυχιακές σπουδές Ελλήνων αποφοίτων Πανεπιστημίων στο Ευρωπαϊκό Πανεπιστημιακό Ινστιτούτο Φλωρεντίας
* Ενίσχυση ερευνητικής συνεργασίας ελληνικών και γερμανικών επιστημονικών ομάδων, μέσω προγραμμάτων προώθησης των ανταλλαγών και συμβολή του ΙΚΥ στην ανάπτυξη της έρευνας στην Ελλάδα
* Υποτροφίες για μεταπτυχιακές σπουδές και εκμάθηση της ελληνικής γλώσσας και την εξοικείωση με τον ελληνικό πολιτισμό από ξένους φοιτητές

Ενώ φέτος το ΙΚΥ, συμπληρώνει 35 χρόνια, ως Εθνική Μονάδα διαχείρισης των Ευρωπαϊκών Προγραμμάτων, τα οποία χρηματοδοτούνται από την Ευρωπαϊκή Επιτροπή «Erasmus+» και δίνουν την ευκαιρία σε φοιτητές, καθηγητές και προσωπικό των Iδρυμάτων Ανώτατης Εκπαίδευσης να μετακινηθούν στην Ευρώπη για να υλοποιήσουν μέρος των σπουδών τους και να κάνουν πρακτική άσκηση, να διδάξουν και να επιμορφωθούν, μέσω ευρωπαϊκών συνεργασιών, αποκτώντας σημαντικά επιστημονικά εφόδια.

Με τη μέριμνα και τον στόχο να συναντώνται στην οικονομική ενίσχυση και επιστημονική ανέλιξη των νέων Ελλήνων επιστημόνων, το Ίδρυμα Κρατικών Υποτροφιών, 70 χρόνια τώρα, με στρατηγικό σχεδιασμό που συνυπολογίζει τις παγκόσμιες τάσεις, τις επαγγελματικές απαιτήσεις, τα ακαδημαϊκά κριτήρια και τις απαραίτητες δεξιότητες, προχωρά στην επόμενη ημέρα μαζί με τις νέες και τους νέους μας και απευθύνεται στους δυνητικούς δικαιούχους μέσα από ανοιχτές διαδικασίες χωρίς διακρίσεις και αποκλεισμούς.

Το ΙΚΥ είναι ένας θεσμός με ανθρώπινο πρόσωπο, ένας θεσμός που ονειρεύεται μαζί με κάθε νέο το επόμενο βήμα του, ένας θεσμός που κοπιάζει μαζί με κάθε επιστήμονα για την πρόοδο της επόμενης έρευνάς του, ένας θεσμός που ανασυντάσσεται ακολουθώντας, με ευαισθησία και διορατικότητα, την παγκόσμια πρακτική και προοπτική που γεννά η πίστη στις δυνατότητες της νέας γενιάς, η ελπίδα από τις επιστημονικές εξελίξεις, η επένδυση στην Παιδεία και την Έρευνα.

Ένας θεσμός με νου και καρδιά, κοντά στους ικανούς και πολλά υποσχόμενους επιστήμονες, μαθητές, καθηγητές, ακαδημαϊκούς που αναζητούν μέσα και λύσεις στις πραγματικές ανάγκες τους, προκειμένου να στηρίξουν τις σπουδές τους και την κατάρτισή τους προς όφελος της χώρας, τηε ευρωπαϊκής και της παγκόσμιας κοινότητας.

Η πορεία του ΙΚΥ είναι η πορεία της ελληνικής κοινωνίας, μια πορεία μέσα από δυσκολίες και συχνά αντίξοες συνθήκες, που όμως διαθέτει δυνατότητες και ικανότητες και με την κατάλληλη υποδομή και ενίσχυση ανταπεξέρχεται και ανταποκρίνεται στις σύγχρονες διεθνοποιημένες ανάγκες της χώρας στους τομείς της καινοτομίας, της τεχνογνωσίας, των τεχνών, των επιστημών.

Η πορεία του ΙΚΥ είναι η απόδειξη ότι κάθε ευκαιρία που δίνουμε στους νέους μας επιστρέφει με πολλαπλάσιο όφελος στην κοινωνία, κάθε πρόταση που στηρίζουμε δυναμώνει την παρουσία της χώρας μας στον παγκόσμιο ακαδημαϊκό χάρτη, κάθε βήμα που ενθαρρύνουμε μας πηγαίνει όλους ακόμα πιο κοντά στο βιώσιμο μέλλον που ευχόμαστε.

Η πορεία του ΙΚΥ είναι η πορεία των μαθητών, φοιτητών και των εργαζομένων, που προασπίζονται την ιδιότητά τους ως Πολίτες του κόσμου, ως μέλη της παγκόσμιας Κοινωνίας των Πολιτών, που ζητούν το αυτονόητο, το δικαίωμα στην εκπαίδευση, στην προσωπική, επιστημονική και επαγγελματική εξέλιξη, το δικαίωμα να αναλάβουν την ευθύνη τους απέναντι στις επιλογές τους, στις επιστήμες, στις τέχνες, στην πρόοδο, που μπορούν και θέλουν να συντελέσουν, σε έναν μέλλον που μπορούν και θέλουν να συνδιαμορφώσουν.

Αυτήν την πορεία γιορτάζουμε σήμερα, τα 70 χρόνια προσφοράς και άοκνης δράσης του Ιδρύματος Κρατικών Υποτροφιών και όλων των στελεχών του, που φροντίζουν την εύρυθμη διοικητική και επιχειρησιακή λειτουργία του, την ανανέωση και την ποιότητα των προγραμμάτων του, το υψηλό επίπεδο των ερευνητικών του στόχων και των ακαδημαϊκών συνεργασιών του, που αποδεικνύονται και επιβραβεύονται από διεθνή πρότυπα πιστοποίησης της ποιότητας των υπηρεσιών και διαδικασιών του.

Επτά δεκαετίες που δικαιώνουν την αποστολή του στη διαμόρφωση της εκπαιδευτικής πολιτικής της χώρας, ο Εθνικός Φορέας Υποτροφιών απευθύνεται ισότιμα σε Έλληνες, ομογενείς, αλλοδαπούς, μαθητές, φοιτητές, επιστήμονες, ερευνητές και ανθρώπους του πολιτισμού και συμβάλλει στην κοινωνική συνοχή, στην ενίσχυση του ανθρώπινου δυναμικού και στην καταπολέμηση της ανεργίας με στόχο τη βιώσιμη ανάπτυξη και τη δυναμική εξέλιξη, επιστροφή και παραμονή των νέων επιστημόνων στη χώρα.

Με την ευχή η πορεία αυτή να συνεχιστεί και να οδηγεί στην διαρκώς ανανεούμενη αναγνώριση και εκτίμηση του έργου του Ιδρύματος Κρατικών Υποτροφιών, σας ευχαριστώ θερμά για την προσοχή σας.